Türkvíziós Dalfesztivál
A Türkvíziós Dalfesztivál (törökül: Türkvizyon Türk Dünyası Şarkı Yarışması), egy 2013 óta évente megrendezésre kerülő verseny a török népek államai, területei és népcsoportjai között. A fesztivál keretében minden résztvevő benevez egy zeneszámot, amit élő adásban előadnak, majd a szakmai zsűri szavaz a többi résztvevő által benevezett számokra, hogy megtalálják a verseny legnépszerűbb dalát. A résztvevők különböző tévétársaságokon keresztül szerepelnek, melyek feladata az adott török népet képviselő énekes és dal kiválasztása.

2016 és 2019 között nem rendezték meg a versenyt. A dalfesztivál 2020-ban a COVID–19-pandémiára való tekintettel online formában tért vissza. Azóta nem rendezték meg, sorsa kérdéses.

A dalfesztivált Magyarországon nem közvetítették. Egyedül a 2018-ban volt szándék a részvételre, de akkor a fesztvált végül nem rendezték meg.

A rendezvény együttműködik a Nemzetközi Török Kulturális Szervezettel (TÜRKSOY) és a TMB TV-vel is.

Történet 
Törökország 1975-ben debütált az Eurovíziós Dalfesztiválon. Az ország – több megszakítással – 2012-ig részt is vett a nemzetközi versenyen, 2013-ban viszont visszalépett, több szabályt igazságtalannak minősítve. Ugyanebben az évben döntöttek a Türkvíziós Dalfesztivál elindításáról, mely végül a törökországi Eskişehirből indult el, és az első két évben a Török Világ Kulturális és Művészeti Fővárosában rendezték meg.

Formátum 
A verseny formátuma alapjaiban követi az Eurovíziós Dalfesztivál formátumát: a különböző országok, területek és népcsoportok egy-egy dallal szerepelnek a versenyen, majd az összes dal elhangzását követően a résztvevők által delegált zsűritagok szavaznak a dalokra, kivéve az általuk képviselt ország, terület vagy népcsoport dalát. A szavazatok összesítését követően az eredményeket prezentálják, majd győztest, esetlegesen különdíjasokat hirdetnek. Egy döntőt rendeznek hagyományosan decemberben, melyet a résztvevők számának függvényében egy elődöntő is megelőzhet.

Az egyes zsúritagok által kiosztott részletes pontszámok eddig egyetlen alkalommal, 2014-ben kerültek nyilvánosságra az adások során.

Részvétel 

Eddig 46 ország, terület szerepelt legalább egyszer. Ezek a következők (az első részvétel éve szerint sorba rakva):

 2013 –  Altaj köztársaság,  Azerbajdzsán,  Baskíria,  Bosznia-Hercegovina,  Észak-Ciprus,  Fehéroroszország,  Gagauzia,  Grúzia,  Hakaszföld,  Irak,  Jakutföld,  Karacsáj–Balkár,  Kazahsztán,  Kemerovói terület,  Kirgizisztán,  Koszovó,  Krím,  Macedónia,  Románia,  Tatárföld,  Törökország,  Tuva,  Ukrajna,  Üzbegisztán
 2014 –  Albánia,  Bulgária,  Irán,  Moszkva,  Németország,  Türkmenisztán
 2015 –  Szandzsák,  Szíria

Kabard- és Balkárföld, illetve Karacsáj- és Cserkeszföld minden évben közös indulót nevez a versenyre.

Kiválasztási módszerek 
Minden résztvevőnek be kell küldenie egy dalt a részvétel évében. Az országok, területek és népcsoportok saját belátásuk szerint választják ki a dalokat: lehet ez a televízió belső döntése vagy a televízió közönsége telefonos szavazáson választhat több dal közül.

Visszaléptetett dalok

Rendezés 
Az eredeti tervek szerint a versenyt minden évben a Török világ kulturális és művészeti fővárosa rendezte volna. Ez az első két évben így is történt – 2013-ban Eskişehir, 2014-ben pedig Kazany adott otthont a dalfesztiválnak –, 2015-től kezdve pedig az adott házigazda ország fővárosa vagy egyik nagyvárosa rendezi a versenyt (mint 2015-ben Törökország legnagyobb városa, Isztambul).

A rendezés előkészületei az előző versenyt követően nem sokkal megkezdődnek. Megnevezik a rendező várost és egy megfelelő koncerthelyszínt. A legnagyobb koncerthelyszín az isztambuli Yahya Kemal Beyatlı Kültür Merkezi volt, mely körülbelül 10 000 nézőt fogadott be 2015-ben.

Költségvetés 
A dalfesztivál lebonyolítása legtöbb esetben szponzorok által biztosított pénzből történik.

Győztesek

Politikai ügyek 
Az észak-ciprusi İpek Amber 2014-ben megnyerte a terület nemzeti válogatóját, azonban nem tudott részt venni a kazanyi versenyen, mivel Oroszország nem ismeri el Észak-Ciprus függetlenségét, így a delegáció észak-ciprusi útlevéllel nem léphetett be az ország területére. Versenydalával egy évvel később részt vehetett a dalfesztiválon.

A 2015-ös őszi orosz-török konfliktus következtében az orosz kormány felfüggesztette a versennyel szoros kapcsolatban álló TÜRKSOY oroszországi területeinek tagságát, így az összes – összesen tizenkét – orosz terület kénytelen volt távol maradni a dalfesztiváltól. Emiatt ebben az évben csak egy döntőt rendeztek, mivel az alacsony résztvevői szám miatt nem lett volna célszerű elődöntőt rendezni.

Jegyzetek

Kapcsolódó szócikkek 
 Eurovíziós Dalfesztivál

További információk 
 A Türkvíziós Dalverseny hivatalos honlapja (törökül)

Könnyűzenei televízióműsorok